“En sit ’n kussing tussen jou knieë, want vel op vel is nie goed nie. Dit irriteer jou en laat jou wakker lê,” het sy gesê.
Moenie saans te vroeg bed toe gaan nie. Wag tot jy lomerig is, anders gaan jy heel moontlik ure lank rondrol.
Probeer om nie ontstellende take soos banksake oor die internet of die oplos van familiekrisisse net voor slaaptyd te takel nie.
Om kos te verteer verbrand energie; daarom moet jy nie voor slaaptyd ’n groot maaltyd eet nie, waarsku Janine.
Ná oefening duur dit ses uur voor die lyf se temperatuur daal, en ’n laer liggaamstemperatuur maak slaap makliker. Daarom is dit raadsaam om vroeër in die dag te oefen.
“As jy wil lees om aan die slaap te raak, doen dit by kerslig of ’n dowwe gloeilamp,” stel die neurofisioloog Peet Vermaak voor.
“Primêre insomnie” is ’n mediese toestand volgens die DSM-V, die gesaghebbende gids waarvolgens psigiatriese siektes gediagnoseer word.
Dié toestand is ’n soort slapeloosheid wat nie aan mediese oorsake, ander psigiatriese siektes (soos depressie of angssteurings) of omgewingsfaktore gekoppel kan word nie.
As jy vermoed jy ly aan insomnie, kan jy eers jou huisdokter ’n verwysing na ’n psigiater vra of ’n slaaplaboratorium naby jou raadpleeg.